Minos EMI

Η **Minos EMI** είναι δισκογραφική εταιρία που εδρεύει στην Αθήνα. Η εταιρία ιδρύθηκε το 1931 και από το 2012 λειτουργεί ως θυγατρική της Universal Music Group.

## Ιστορία
Το 1930, η εταιρία Gramophone Company, η οποία έναν χρόνο αργότερα συγχωνεύθηκε για να σχηματιστεί η EMI Group, συνεταιρίστηκε με την Lambropoulos Brothers Limited. Μέχρι το 1931, οι δραστηριότητες της εταιρείας ήταν σε πλήρη εξέλιξη και ο πρώτος δίσκος που παρήχθη στην Ελλάδα είχε το λογότυπο της EMIAL. Μετά από πέντε χρόνια χρήσης των χώρων των μεγάλων ξενοδοχείων για την ηχογράφηση τραγουδιών, η EMIAL δημιούργησε το πρώτο studio της Ελλάδας και έγινε ο πρώτος διανομέας της ελληνικής μουσικής βιομηχανίας.

Ο **Μίνως Μάτσας** και οι εταιρείες **[[Odeon]]** και **[[Parlophone]]** που διεύθυνε, από το 1930-1935 ήταν οι πρώτοι που ξεκίνησαν να καταγράφουν και να δημιουργούν την ιστορία του λαϊκού τραγουδιού στην Ελλάδα ξεκινώντας από τον Μάρκο Βαμβακάρη, τον Βασίλη Τσιτσάνη , τον Γιάννη Παπαιωάννου και όλους τους μεγάλους που έγραψαν ιστορία.

Ο **[[Μάκης Μάτσας]]** το 1962 γιός του Μίνωος Μάτσα, που αποτελεί την δεύτερη γενιά, αναλαμβάνει την Γενική Διεύθυνση της εταιρείας, συγχωνεύει τις δύο εταιρίες Odeon και Parlophone σε μία και έτσι ιδρύεται η εταιρία **ΜΙΝΩΣ ΜΑΤΣΑΣ & ΥΙΟΣ ΑΕ**.

Το 1991, η EMIAL αγόρασε μετοχές της Minos Matsas & Son, και ξεκίνησε εκ νέου την εταιρεία με την επωνυμία Minos EMI. Κατά τη στιγμή της εξαγοράς, στην "Μίνως Μάτσας & Υιός" προήδρευσε ο Μάκης Μάτσας, ο οποίος έγινε διευθύνων σύμβουλος της νέας εταιρείας. Διαπιστώθηκε ότι η Minos EMI θα διέθετε το ένα τρίτο της ελληνικής αγοράς, καθώς ο Μίνως Μάτσας & Υιός κατείχε μερίδιο αγοράς 22%, ενώ η EMIAL κατείχε το 9%. 

Το 1990 με την ενοποίηση των συμφερόντων των εταιριών MINΩΣ ΜΑΤΣΑΣ & YIOΣ και της ΕΜΙ προέκυψε το σημερινό της MINOS-EMI, το οποίο από την 1η Απριλίου του 2013 ανήκει και επισήμως στην UNIVERSAL και αποτελεί την ελληνική θυγατρική της μεγαλύτερης παγκόσμιας δισκογραφικής εταιρίας.

Από το 2001, η Minos EMI ήταν η μοναδική επιχείρηση της EMI στην Ελλάδα, μετά το κλείσιμο της Virgin Records Greece.

Το 2004 ανέλαβε την Γενική Διεύθυνση της MINOS-EMI η **Μαργαρίτα Μάτσα**, θέση την οποία κατέχει μέχρι σήμερα.

Το 2011 μετά την παγκόσμια εξαγορά της EMI από τη Universal Music, η MINOS-EMI έγινε η μοναδική θυγατρική της EMI που η Universal κράτησε, αντί της δικής της θυγατρικής. Έτσι, με την ολοκλήρωση της συγχώνευσης το 2012 δημιουργήθηκε η MINOS-EMI / Universal, και είναι μέχρι και σήμερα η μεγαλύτερη δισκογραφική εταιρία στην Ελλάδα με μερίδιο αγοράς που κυμαίνεται μεταξύ 39 και 42%.

## Οι δισκογραφικές εξελίξεις στην Ελλάδα μετά την εξαγορά της EMI από τη Universal
Μετά την εξαγορά της ΕΜΙ International από την Universal International, η ευρωπαϊκή Επιτροπή Ανταγωνισμού επέβαλε στην Universal σε ορισμένες χώρες να πουλήσει ένα μέρος του καταλόγου της σε τρίτους ανεξάρτητους ώστε να μη καταστεί σε καμία χώρα επιχείρηση με απόλυτα δεσπόζουσα θέση. H διοίκηση της Universal Ιnternational προ του διλήμματος αυτού αποφάσισε στην Ελλάδα να πουλήσει το ελληνικό κομμάτι της δικής της εταιρίας Universal Music Greece σε τρίτους και να μη θίξει απολύτως τίποτα από τα νεοαγορασθέντα ρεπερτόρια της Minos-Emi. Έτσι, κατά τον τρόπο αυτό που αποτελεί μια παγκόσμια εξαίρεση στα πλαίσια αυτής της αναδιοργάνωσης, η Universal προέκρινε να διατηρήσει την Minos-EΜΙ και να αναθέσει υπό την διοίκηση της Μαργαρίτας Μάτσα την εκμετάλλευση όλου του ρεπερτορίου της καθιστώντας πλέον την Μinos-EΜΙ την θυγατρική της εταιρεία στην Ελλάδα και αποκλειστική δικαιούχο όλων των διεθνών ρεπερτορίων της.

Το ελληνικό ρεπερτόριο της η Universal το πούλησε στην Ελλάδα σε τρίτη εταιρεία εντελώς ανεξάρτητη. Η MINOS-EMI με τη συνεχιζόμενη διοίκηση/διεύθυνση της Μαργαρίτας Μάτσα, η οποία αναφέρεται στον Adrian Cheesley, είναι τώρα η ελληνική θυγατρική και αποκλειστική αδειούχος για όλες τις διεθνείς κυκλοφορίες της Universal Music. 

Από την 1η Απριλίου του 2013 και μετά την συγχώνευση, η MINOS – EMI αντιπροσωπεύει στην Ελλάδα το μεγαλύτερο μέρος του διεθνούς ρεπερτορίου, έχοντας όλα τα επιμέρους label της Universal (London, Mercury, Fontana, Island) ενώ διατηρεί τα label της ΕΜΙ Capitol, Virgin και Harvest. Στην MINOS-EMI περνούν επίσης και τα ιστορικά label της κλασικής μουσικής Deutsche Grammophon και Decca καθώς και το σύνολο σχεδόν της παγκόσμιας τζαζ μουσικής σκηνής μέσω των label Verve, Blue Note και Concorde.

Από πλευράς καλλιτεχνών παραμένουν στο δυναμικό της εταιρείας το σύνολο των ηχογραφήσεων των Beatles και καλλιτέχνες όπως οι Dire Straits, Queen, U2, Metallica, Bon Jovi, Robbie Williams, Rolling Stones, Madonna, Rihanna, Lady Gaga, Justin Bieber, Andrea Bocelli αλλά και οι ιστορικοί κατάλογοι καλλιτεχνών όπως οι ΑΒΒΑ, ο Luciano Pavarotti, οι Scorpions, ο Sting, οι Eagles, o Bob Marley, και δεκάδων άλλων.

## Labels
ATH Records

Golden Records

Lemon Music

Mad House Records

Slaughter Records

Top Shelf Distribution

UO45PK

## Πηγές

* Μάτσας, Μάκης (2014). *Πίσω απ' τη Μαρκίζα - 40 χρόνια ελληνικής μουσικής όπως την έζησα.* Αθήνα: Εκδόσεις Διόπτρα ISBN 978-960-364-797-3.
* Μπαλαχούτης, Κώστας (2004). *Τα μαγικά 45άρια και η εποχή τους*. Αθήνα: Εκδόσεις «Ηλιοτρόπιο» ISBN 978-960-342-345-4.
* Ράνια Παπαδοπούλου (2024). *Μαργαρίτα Μάτσα: Μια γυναίκα σε θέση εξουσίας πολύ διεκδικητική, αυστηρή, απαιτητική θα αντιμετωπιστεί ως «bitch».* Αθήνα: Εκδόσεις Mononews https://www.mononews.gr/imera-tis-ginekas/margarita-matsa-mia-gineka-se-thesi-exousias-poli-diekdikitiki-afstiri-apetitiki-tha-antimetopisti-os-i-bitch

## Εξωτερικοί σύνδεσμοι

* Επίσημη ιστοσελίδα
* Minos-EMI στο Facebook
* Minos-EMI στο YouTube
* Minos-EMI στο Instagram
* Minos-EMI στο Pinterest

## Παραπομπές


Κατηγορία:Ελληνικές δισκογραφικές εταιρίες
Κατηγορία:Δισκογραφικές εταιρίες pop μουσικής
Κατηγορία:Δισκογραφικές εταιρίες λαϊκής μουσικής
Κατηγορία:Ελληνικά εμπορικά σήματα